b"\n_START_ARTICLE_\nCan Reg\xc3\xa0s\n_START_SECTION_\nDescripci\xc3\xb3\n_START_PARAGRAPH_\nMasia a\xc3\xafllada, situada a la dreta del cam\xc3\xad ve\xc3\xafnal Massanes-Sant Feliu de Buixalleu. De planta basilical, consta de planta baixa, pis i golfes. El cos central, el m\xc3\xa9s alt, est\xc3\xa0 cobert per una teulada a doble vessant, i els laterals a una vessant, totes les cobertes en teula \xc3\xa0rab._NEWLINE_A la planta baixa hi ha la porta d'entrada i dues finestres. Totes les obertures en arc pla, amb llinda i brancals de pedra. A m\xc3\xa9s, les finestres estan protegides per una reixa de ferro forjat. Al pis hi ha tres obertures: a la part central, una finestra balconada, i a banda i banda dues finestres, la de la dreta amb llinda i brancals de pedra. Finalment a les golfes hi ha dues finestres estretes en arc de mig punt._NEWLINE_Tota la fa\xc3\xa7ana est\xc3\xa0 arrebossada i pintada de blanc._NEWLINE_La masia est\xc3\xa0 envoltada per un bonic jard\xc3\xad.\n_START_SECTION_\nHist\xc3\xb2ria\n_START_PARAGRAPH_\nAntiga possessi\xc3\xb3 dels Carbonell (documentats des del segle XIII). Diversos membres d'aquesta \xc3\xbaltima havien estat ciutadans honrats._NEWLINE_Per la documentaci\xc3\xb3, sabem que aquesta casa era com una mena de petita fortalesa de predefensa del castell d'Hostalrric. Mas Monar, Can Forn i la Casa Nova eren les masoveries d'aquesta heretat. Durant la invasi\xc3\xb3 napole\xc3\xb2nica i despr\xc3\xa9s del setge d'Hostalric (1809-1810), havia servit de quarter general d'alts caps de l'ex\xc3\xa8rcit franc\xc3\xa8s per tal de dirigir l'atac a Hostalric. Despr\xc3\xa9s d'aix\xc3\xb2 i durant la guerra carlina, Can Reg\xc3\xa0s fou incendiat el 19 d'agost  de 1836 per tal de boicotejar la tropa del castell d'Hostalric, que sovint s'instal\xc2\xb7lava all\xc3\xa0, per poder controlar el territori. Despr\xc3\xa9s es reconstru\xc3\xad i va ser habitada durant molts anys per masovers._NEWLINE_Diversos factors com la climatologia, el relleu i la posici\xc3\xb3 socioecon\xc3\xb2mica han contribu\xc3\xaft en la configuraci\xc3\xb3 de l'estructura de la masia catalana. A les comarques de Girona, trobem diferents tipus de masos: pr\xc3\xb2spers (plurifamiliars amb grans explotacions), benestants (explotaci\xc3\xb3 familiar) i humils (explotaci\xc3\xb3 familiar amb pocs recursos agroramaders), en funci\xc3\xb3 de les possibilitats socioecon\xc3\xb2miques que ha tingut des de la seva creaci\xc3\xb3. La Selva seria una de les comarques Gironines m\xc3\xa9s riques. Els factors clim\xc3\xa0tics s\xc3\xb3n els que han afectat d'una manera m\xc3\xa9s decisva en la morfologia de les masies. Aix\xc3\xad en zones humides i de fort desnivell (sobretot en comarques d'interior com la Garrotxa), trobem construccions amb teulades de forta pendent, grans obertures, poca profunditat d'habitaci\xc3\xb3, grans r\xc3\xa0fecs  de teulada, etc. En zones assolellades i planes (zones pr\xc3\xb2ximes a la costa, com la Selva), les masies tenen les obertures m\xc3\xa9s petites, poca inclinaci\xc3\xb3 d les cobertes, r\xc3\xa0fecs de teulada petits, etc."